Πιρόχ, το εορταστικό ψωμί
Αυτό το πλουμιστό ψωμί συνοδεύει παραδοσιακά κάθε ποντιακό γάμο και μεγάλες γιορτές, όπως τα Χριστούγεννα. Τα ξερά φρούτα και οι ξηροί καρποί που στολίζουν το πιρόχ συμβολίζουν την ευγονία, τον πλούτο και την ευημερία, το μέλι τη γλυκιά ζωή και την υγεία.
1 κιλό αλεύρι για όλες τις χρήσεις, 3 κουτ. γλυκού ξηρή μαγιά, 250-300 γρ. ζάχαρη, 1 κοφτό κουτ. γλυκού αλάτι, 1-2 βανιλίνες, 1 κουτ. γλυκού μαχλέπι σε σκόνη, 1 κουτ. γλυκού σπόροι καρδάμωμου, καλά κοπανισμένοι στο γουδί, 100 γρ. γιαούρτι σε θερμοκρασία δωματίου, 2 αυγά, ελαφρώς χτυπημένα, 100 γρ. χλιαρό γάλα φρέσκο, πλήρες + λίγο ακόμη, για το άλειμμα της ζύμης, 100 ml καλαμποκέλαιο,  80 γρ. βούτυρο αγελάδας, 150 γρ. καρυδόψιχα, κοπανισμένη, 300 γρ. ανάμεικτα ξερά φρούτα (μαύρες σταφίδες, δαμάσκηνα, σύκα, βερίκοκα, κράνα), ψιλοκομμένα,  1/2 κουτ. γλυκού κανέλα
Για να ετοιμάσουμε το πιρόχ ξεκινάμε ως εξής: στον κάδο του μίξερ πάγκου βάζουμε το αλεύρι, τη μαγιά, τη ζάχαρη, το αλάτι, τη βανιλίνη και τα μπαχαρικά και ανακατεύουμε καλά.Κάνουμε στο κέντρο μια λακκούβα και ρίχνουμε εκεί το γιαούρτι, τα αυγά, το γάλα και το καλαμποκέλαιο.Ζυμώνουμε τα υλικά με τον γάντζο, μέχρι να αναμειχθούν.Συνεχίζουμε σε μέτρια προς δυνατή ταχύτητα, προσθέτοντας λίγο λίγο το μαλακωμένο βούτυρο, για 5 λεπτά ή μέχρι να φτιάξουμε μια ζύμη ελαστική και μαλακή.Σκεπάζουμε τον κάδο με καθαρή πετσέτα ή με διάφανη μεμβράνη και αφήνουμε το ζυμάρι να «ξεκουραστεί» για 30-40 λεπτά.Προθερμαίνουμε τον φούρνο στους 180°C.Κόβουμε 1/4 του ζυμαριού και το αφήνουμε σκεπασμένο κατά μέρος.Μεταφέρουμε το υπόλοιπο ζυμάρι σε ένα καλά λαδωμένο βαθύ ταψί με διάμετρο 30 εκ. και το ζυμώνουμε για λίγο με τα χέρια.Έπειτα, με τις παλάμες μας το απλώνουμε ώστε να καλύψει ομοιόμορφα όλο τον πυθμένα του ταψιού.Χωρίζουμε την υπόλοιπη ζύμη σε κομμάτια και με τα μισά πλάθουμε λεπτά και μακριά κορδόνια με πάχος όσο μισό δάχτυλο. Φτιάχνουμε με αυτά τα κορδόνια όμορφα σχέδια της αρεσκείας μας στην επιφάνεια της ζύμης και με την υπόλοιπη ζύμη πλάθουμε λουλουδάκια ή άλλα σχέδια της αρεσκείας μας και τα τακτοποιούμε εδώ κι εκεί με όμορφο τρόπο.Σε ένα μπολ ανακατεύουμε την καρυδόψιχα, τα ξερά φρούτα και την κανέλα και απλώνουμε το μείγμα στα ενδιάμεσα των στολιδιών από ζυμάρι.Αλείφουμε τα στολίδια ζύμης με λίγο γάλα και ψήνουμε το πιρόχ για 40 λεπτά ή μέχρι να φουσκώσει ελαφρά και να ροδίσει όμορφα.
Αλεύρι (ζύμες),Ζάχαρη,Ξερά φρούτα,Χριστούγεννα